# Josep Pàmies Breu

Josep Pàmies Breu (Balaguer, 1948) és un pagès i curandero català que practica la pseudociència i que és conegut per la seva defensa de remeis naturals com l'estèvia, la solució mineral mestra (MMS) o el cànnabis per a curar malalties diverses i patologies greus. És contrari a les vacunes i s'oposa a la creació i comercialització d'aliments transgènics. També afirma que el VIH i l'hepatitis C no existeixen.
Pàmies va ser el pioner a conrear i vendre l'estèvia, i va ser perseguit per vendre-la. Amb el temps, l'estèvia s'ha consolidat arreu del món com una alternativa al sucre blanc i per les seves propietats mèdiques contra la diabetis i la hipertensió, així com amb l'Artemisia annua per a combatre la malària.
Més endavant, el departament de Salut de la Generalitat de Catalunya el va sancionar amb dos expedients per la venda de productes des del seu lloc web: un de 30.000 euros per una preparació de plantes destinada a la cura del càncer i la leucèmia, i l'altre de 90.000 euros per la venda de clorit de sodi (MMS) per a l'autisme. L'octubre de 2018 el mateix departament li va trametre una altra multa de 600.000 per una conferència sobre l'MMS que va tenir lloc a Balaguer el 14 d'octubre del mateix any. El febrer de 2019 en va trametre una altra per un acte a Argentona del desembre anterior en què van participar Pep Riera i Teresa Forcades i van criticar el que consideren una «persecució» a Pàmies. El 2024, altre cop el departament de salut de la Generalitat de Catalunya va multar Pàmies amb 1,2 milions d'euros per promoure el clorit de sodi amb fins medicinals per a tractar l'autisme.

## Referències

* ↑ Raffio, Valentina. «Los gurús de las pseudociencias intentan sacar tajada del miedo al coronavirus» (en castellà), 05-02-2020. [Consulta: 2 abril 2020].
* ↑ Quirantes Sierra, 2018, p. 123.
* ↑ «Josep Pàmies, absolt d'un delicte contra la salut pública per cultivar marihuana d'ús terapèutic». Nació Digital, 04-11-2017. [Consulta: 24 agost 2018].
* ↑ «Conferència de Josep Pàmies i Breu: "Una altra sanitat és possible"». Ajuntament de Castellar del Vallès, 12-04-2016. [Consulta: 2 abril 2020].
* ↑ «El embaucador de la infusión: Josep Pàmies 'cura' el cáncer, el ébola y el sida con hierbas y lejía» (en castellà). El Español.
* ↑ Valenzuela, América. «Qué te hemos hecho, Pàmies» (en castellà). [Consulta: 9 maig 2018].
* ↑ Rocamora, Joan. «Josep Pàmies, un heroi sense capa». Llibertat.cat, 12-03-2024. [Consulta: 2 abril 2024].
* ↑ «120.000 euros de multa per difondre falses teràpies contra el càncer i l'autisme». Corporació Catalana de Mitjans Audiovisuals, 23-10-2018.
* ↑ «Nova multa de 600.000 euros a Josep Pàmies per promocionar un remei prohibit contra l'autisme». Ara, 26-10-2018. [Consulta: 22 febrer 2019].
* ↑ Raffio, Valentina. «Salut confirma un nuevo expediente a Josep Pàmies por la 'terapia de la lejía'» (en castellà), 19-02-2019. [Consulta: 22 febrer 2019].
* ↑ «Teresa Forcades dona suport a Josep Pàmies i diu que és «absurda» la seva persecució». Nació Digital, 20-10-2018. [Consulta: 22 febrer 2019].
* ↑ «Multa d'1,2 milions d'euros a Josep Pàmies per promoure el lleixiu per tractar l'autisme». Nació Lleida. [Consulta: 2 abril 2024].

## Bibliografia

* Quirantes Sierra, Arturo. Ensayo y error: método científico y escepticismo para la ciencia y la vida diaria (en castellà), 2018. ISBN 978-17-200337-52.